Els alcaldes de Burjassot i València acorden treballar conjuntament per la rehabilitació del monument de les Sitges
2025-07-24

Per primera vegada en més de 20 anys, els alcaldes de Burjassot i València, Rafa García i Joan Ribó, han visitat conjuntament el monument de les Sitges de Burjassot. La visita de l’alcalde de València es deu a la invitació que l’alcalde de Burjassot va cursar després de la reunió que van mantenir tots dos al juny en la capital valenciana. En aqueix moment, Ribó va acceptar la invitació i hui, dilluns 22 de febrer, tots dos alcaldes han visitat l’edifici. En el seu moment, l’alcalde de Burjassot li va plantejar al de València la possibilitat d’iniciar un treball conjunt de les administracions que estan implicades en la conservació i manteniment del monument amb la finalitat de fer valdre Les Sitges i parar la deterioració que pateix en certes parts.

En la visita han estat presents també els regidors de l’Equip de Govern de Burjassot, Emili Altur, José Ruiz, Manuel Pérez Menero, Olga Camps, Mª Carmen Hortelano, Estefanía Ballesteros, Manuel Lozano, Lluna Arias i Roc Senent.

Cal recordar que Les Sitges de Burjassot són propietat de l’Ajuntament de València, però té cedit l’ús a l’Ajuntament de Burjassot. En la reunió del passat estiu, es va exposar clarament la problemàtica que existeix, ja que l’Ajuntament de Burjassot per si sol no pot pagar la rehabilitació del citat monument. Hui, l’alcalde de València, després de la visita, ha confirmat la necessitat de treballar conjuntament amb la resta d’administracions, Ajuntament de Burjassot, Generalitat, Ministeri i instàncies de la Unió Europea, per a entre tots, engegar un pla conjunt que permeta la rehabilitació integral de les Sitges de Burjassot.

“Estem molt contents, perquè és la primera vegada que en molts anys veiem voluntat de treball conjunt i voluntat de crear un gran projecte entre tots que permeta la supervivència de les Sitges de Burjassot i una rehabilitació digna d’aquest gran espai cultural i patrimonial. Els burjassoters estem orgullosos del Pati de les Sitges, i hui comencem el camí per a poder apostar fermament pel seu futur i per la seua bona salut. Des d’ací vull agrair l’alcalde de València, Joan Ribó, la seua visita, la primera en moltíssims anys d’un alcalde de València, i per descomptat, vull agrair la voluntat que ha mostrat a treballar conjuntament i presentar entre tots un estudi previ que ens permeta fer els passos definitius per al pla de rehabilitació total i cercar solucions econòmiques allà on es troben per poder dur a terme aquesta importantíssima obra”, va manifestar l’alcalde de Burjassot, Rafa García.